Birgitte Josefsen (V), 2007-05-11:
Enhedslisten lægger i beslutningsforslaget op til, at den gravide og fødende kvinde skal have ret til gratis fødselsforberedelse, ret til at have en jordemoder til stede ved fødslen og ret til efterfødselssamtaler, og at der skal etableres en følgejordemoderordning som kompensation for de store afstande, der nu er i de nye regioner.
Det er jo alt sammen nogle meget sympatiske forslag, men det er også elementer, som langt hen ad vejen jo allerede er til rådighed udeomkring i landet.
Det, der så beskrives i bemærkningerne til forslaget, er også, at der er to parter at tage hensyn til.
Der er den fødende og gravide kvinde, og der er jordemoderen.
Der skal ikke herske nogen tvivl fra vores side om, at der skal være kvalitet i tilbuddene, der skal være tryghed, og der skal være tillid i forholdet mellem den gravide, den fødende kvinde og så jordemoderen.
Derfor er det jo også afgørende, at regionerne får tilrettelagt tilbuddene, så de lever op til de vejledninger, der er i Sundhedsstyrelsens retningslinjer, der er sendt ud til regionerne, og det er de retningslinjer, regionerne skal tilrettelægge deres tilbud ud fra.
Det er da også mit indtryk, at man i regionerne meget langt hen ad vejen følger retningslinjerne.
Det, der så også beskrives i beslutningsforslaget, er, at man ikke bryder sig om, at man nogle steder har lavet meget store afdelinger.
Der bruges sådan set et udtryk som fødefabrikker.
Jeg vil så sige, at det, jeg synes er vigtigt, er at skabe nogle gode vilkår og nogle gode faglige miljøer med noget kvalitet i, og så kan vi være enige eller uenige i, at stort altid er noget skidt, og småt altid er noget godt.
Det tror jeg ikke vi skal, for jeg synes, det er meget vigtigt, at man prøver at få tilrettelagt tilbuddene ude omkring, så de også afspejler de forhold, der nu gør sig gældende ude regionalt.
Men det er i hvert fald sådan i sundhedsloven, at regionerne skal yde gratis og let adgang til forebyggende helbredsundersøgelser, og det skal de jo i forbindelse med, at man kan gå til en læge.
Det er faktisk beskrevet meget præcist, at kvinden har ret til fem forebyggende helbredsundersøgelser hos sin læge.
Derudover er regionsrådet forpligtet til at yde forebyggende helbredsundersøgelser hos en jordemoder.
Der er så ikke i de vejledninger, der er, beskrevet, hvordan det serviceniveau skal være, og jeg kunne forestille mig, at det er det, Enhedslisten tager sigte på.
Jeg synes, det er meget vigtigt, at vi giver regionerne nogle muligheder for at tilrettelægge servicetilbuddene over for den gravide og fødende kvinde i det individuelle forløb også ud fra regionale forhold.
Vi har forskellige afstande i det her land, vi har måske også nogle betingelser et sted for den fødende og andre betingelser et andet sted.
Derfor synes jeg, det er vigtigt at holde fokus på, at det er regionsrådspolitikerne, der skal sørge for, at tilbuddene er til rådighed, og at der er kvalitet i de tilbud.
Det er også meget sympatisk, at man i beslutningsforslaget beskriver, at den jordemoder, der skal være til stede ved fødslen, skal være en, den pågældende kvinde kender.
Der vil jeg gerne gå ind og kigge på jordemoderens arbejdsbetingelser, for det er jo sådan, at fødselsterminen kan strække sig over en måned, altså at den fødende kan føde indtil 14 dage før termin og 14 dage efter.
Derfor synes jeg ikke, det vil være særlig hensigtsmæssigt, at en jordemoder skal have rådighedsvagt i op til en måned for at kunne stå til rådighed for en konkret fødende kvinde.
Ellers tror jeg, at vi kommer til at opleve noget af det, som jo ikke er hensigten med beslutningsforslaget, nemlig at vi netop giver nogle dårlige betingelser for jordemoderen.
Der bliver meget refereret til jordemoderens arbejdsbetingelser, og der bliver henvist til en undersøgelse.
Derfor har jeg fundet frem til den undersøgelse, der bliver refereret til, og deri kan jeg jo så konstatere, at mere end 80 pct. af jordemødrene oplever deres arbejdsopgaver som meningsfulde, og at 75 pct. er mere end tilfredse med deres job som helhed.
Derfor synes jeg, at det kan være svært at se, at det skulle være flertallet, der synes, at deres arbejdsbetingelser ikke er i orden.
Jeg vil sige, at vi i Venstre er meget optaget af at sikre gode betingelser og gode forhold både for den gravide og den fødende og også for jor demoderen, og det synes jeg faktisk er noget af det, der arbejdes godt med ude i regionerne.
Alt er ikke rosenrødt, men der er jo mulighed for at gøre det, der er godt, bedre, og det er så det, vi gerne skal hjælpe med.
Vi kan ikke støtte beslutningsforslaget på det grundlag, der ligger.
Nu er det sådan, at i Venstre er vi også meget optaget af, at de tilbud, der er i sundhedsvæsenet, er gratis, så der er lige muligheder for alle.
Det er også sådan på det her område, at det er gratis at få helbredsundersøgelserne hos lægen.
Det er også gratis at få undersøgelserne hos jordemoderen, der er tilknyttet den enkelte region, så jeg vil gerne høre fru Lene Hansen, om hun kan fortælle mig, i hvilke regioner man skal betale for at få de her undersøgelser.